EXPUNERE DE MOTIVE

1. CONTEXTUL PROPUNERII

Directiva 1999/105/CE a Consiliului privind comercializarea materialului forestier de reproducere[1] reglementează comercializarea internă a materialului de reproducere din speciile de plante enumerate de această directivă. Pentru facilitarea comerțului și pentru a răspunde prompt cererii pieței, această directivă prevede pentru Consiliu posibilitatea de a stabili norme de autorizare a importului de material de reproducere din țări terțe în baza unui sistem de echivalență.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Statele membre și părțile interesate au propus Comisiei să introducă această actualizare pentru facilitarea comerțului, în special a importului de material forestier de reproducere și pentru a răspunde prompt cererii pieței în special pentru plantații arboricole cu creștere rapidă destinate producției de energie/biomasă.

3. ELEMENTELE JURIDICE ALE PROPUNERII

Decizia 2008/971/CE a Consiliului[2] prevede lista țărilor recunoscute pentru aplicarea principiului echivalenței în ceea ce privește importul și condițiile precise în care se importă în Uniune material forestier de reproducere din categoriile „sursă identificată” și „selectat” produs în aceste țări. Pe baza unor noi informații primite de la Organizația pentru Cooperare și Dezvoltare Economică (OCDE) în ceea ce privește adoptarea unui „sistem OCDE de certificare a materialului forestier de reproducere destinat comerțului internațional” actualizat, materialul certificat oficial în categoria „calificat” de către autoritățile țărilor terțe enumerate în această decizie se consideră și el echivalent cu semințele și materialul săditor în conformitate cu dispozițiile Directivei 1999/105/CE, cu condiția îndeplinirii condițiilor prevăzute în anexa II la această decizie. Ar trebui să fie adecvat să se adauge categoria „calificat” alături de categoriile „sursă identificată” și „selectat”.

Conform informațiilor furnizate de sistemul OCDE menționat anterior (Anexă – Lista autorităților naționale desemnate în țările membre ale sistemului), identitatea autorităților responsabile de autorizarea și controlul producției din Croația (HR), Norvegia (NO), Serbia (SR), Turcia (TR) și Statele Unite ale Americii (US), astfel cum sunt enumerate în anexa I la Decizia 2008/971/CE a Consiliului, s-a modificat. Ținând cont de aceasta, anexa I la decizia respectivă ar trebui modificată în consecință.

În anexa II trebuie să se adauge o condiție specifică suplimentară pentru categoria „calificat”, pentru a permite punerea în aplicare armonizată a Directivei 2001/18/CE privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului[3]. Acest lucru ar fi necesar pentru a se asigura faptul că, astfel cum se prevede la articolul 3 alineatul (2) din respectiva decizie, semințele și materialul săditor certificate oficial de autoritățile menționate sunt considerate echivalente cu semințele și materialul săditor care se conformează Directivei 1999/105/CE.

2012/0172 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

de modificare a Deciziei 2008/971/CE a Consiliului în ceea ce privește includerea materialului forestier de reproducere din categoria „calificat” în domeniul de aplicare al respectivei decizii, precum și actualizarea numelor autorităților responsabile de autorizarea și controlul producției

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43 alineatul (2),

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European,

hotărând în conformitate cu procedura legislativă ordinară,

întrucât:

(1) Decizia 2008/971/CE a Consiliului din 16 decembrie 2008 privind echivalența materialului forestier de reproducere produs în țări terțe[4] determină condițiile în care se importă în Uniune materialul forestier de reproducere din categoriile „sursă identificată” și „selectat” produs într-o țară terță enumerată în anexa I la decizia respectivă.

(2) Normele naționale de certificare a materialului forestier de reproducere în Canada, Croația, Norvegia, Serbia, Elveția, Turcia și Statele Unite ale Americii prevăd efectuarea unei inspecții oficiale la fața locului în timpul recoltării și prelucrării semințelor și al producției de material săditor.

(3) În conformitate cu aceste norme, atât sistemele de autorizare și înregistrare a materialului de bază, cât și producția ulterioară de material de reproducere din acest material de bază ar trebui să respecte sistemul OCDE de certificare a materialului forestier de reproducere destinat comerțului internațional (Sistemul OCDE pentru semințe și plante forestiere). În plus, normele menționate impun atât certificarea oficială a semințelor și a materialului săditor din categoriile „sursă identificată” și „selectat”, precum și din categoria „calificat”, cât și închiderea oficială a ambalajelor cu semințe în conformitate cu Sistemul OCDE pentru semințe și plante forestiere.

(4) După cum a arătat o examinare a normelor respective în ceea ce privește categoria „calificat”, condițiile de autorizare a materialului de bază corespund cerințelor prevăzute în Directiva 1999/105/CE a Consiliului din 22 decembrie 1999 privind comercializarea materialului forestier de reproducere[5]. De asemenea, cu excepția condițiilor referitoare la calitatea semințelor, la puritatea speciilor și la calitatea materialului săditor, normele din țările terțe respective oferă aceleași garanții în privința condițiilor aplicabile semințelor și materialului săditor din noua categorie „calificat” ca și cele prevăzute în Directiva 1999/105/CE. Prin urmare, normele de certificare a materialului forestier din categoria „calificat” din Canada, Croația, Norvegia, Serbia, Elveția, Turcia și Statele Unite ale Americii ar trebui considerate echivalente cu normele prevăzute în Directiva 1999/105/CE, cu condiția satisfacerii condițiilor stabilite în anexa II la Decizia 2008/971/CE în ceea ce privește semințele și materialul săditor.

(5) În ceea ce privește materialul din categoria „calificat”, aceste condiții ar trebui să includă furnizarea de informații cu privire la modificarea sau nemodificarea genetică a produselor. Astfel de informații ar trebui să faciliteze aplicarea cerințelor prevăzute în Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului[6] sau, după caz, în Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic[7] și în Regulamentul (CE) nr. 1830/2003 al Parlamentului European și al Consiliului din 22 septembrie 2003 privind trasabilitatea și etichetarea organismelor modificate genetic și trasabilitatea produselor destinate alimentației umane sau animale, produse din organisme modificate genetic, și de modificare a Directivei 2001/18/CE[8].

(6) În plus, numele anumitor autorități responsabile de autorizarea și controlul producției, enumerate în anexa I la Decizia 2008/971/CE, s-au schimbat.

(7) Prin urmare, Decizia 2008/971/CE ar trebui modificată în consecință,

ADOPTĂ PREZENTA DECIZIE:

Articolul 1

Decizia 2008/971/CE se modifică după cum urmează:

(1) La articolul 1, primul paragraf se înlocuiește cu următorul text:

„Prezenta decizie determină condițiile în care este importat în Uniune materialul forestier de reproducere din categoriile „sursă identificată”, „selectat” și „calificat” produs într-o țară terță precizată în anexa I.”

(2) La articolul 3, alineatul (2) se înlocuiește cu următorul text:

„2. Semințele și materialul săditor din categoriile „sursă identificată”, „selectat” și „calificat” ale speciilor enumerate în anexa I la Directiva 1999/105/CE, produse în țări terțe menționate în anexa I la prezenta decizie și certificate oficial de autoritățile din țări terțe menționate în anexa respectivă, sunt considerate echivalente cu semințele și materialul săditor conforme cu dispozițiile Directivei 1999/105/CE, cu condiția îndeplinirii condițiilor prevăzute în anexa II la prezenta decizie.”

(3) Anexele I și II se modifică în conformitate cu anexa la prezenta decizie.

Articolul 2

Prezenta decizie intră în vigoare în a treia zi de la data publicării în Jurnalul Oficial al Uniunii Europene.

Se aplică de la 1 ianuarie 2013.

Articolul 3

Prezenta decizie se adresează statelor membre.

Adoptată la Bruxelles,

Pentru Parlamentul European, Pentru Consiliu,

Președintele Președintele

ANEXĂ

Anexele I și II la Decizia 2008/971/CE se modifică după cum urmează:

(1) Anexa I se înlocuiește cu textul următor:

„ANEXA I

Țări și autorități

Țara (*) || Autoritatea responsabilă cu autorizarea și controlul producției

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Canada, CH – Elveția, HR – Croația, NO – Norvegia, SR – Serbia, TR – Turcia, US – Statele Unite ale Americii.”

(2) În anexa II, se adaugă următoarea parte:

„C. Condiții privind semințele și materialul săditor din categoria „calificat” produs în țări terțe

În ceea ce privește semințele și materialul săditor din categoria „calificat”, eticheta OCDE și eticheta sau documentul furnizorului precizează dacă s-a utilizat modificarea genetică la producerea materialului de bază.”

[1] JO L 11, 15.1.2000, p. 17

[2] JO L 354, 23.12.2008, p. 83

[3] JO L106, 17.4.2001, p. 1

[4] JO L 345, 23.12.2008, p. 83.

[5] JO L 11, 15.1.2000, p. 17.

[6] JO L 106, 17.4.2001, p. 1.

[7] JO L 268, 18.10.2003, p. 1.

[8] JO L 268, 18.10.2003, p. 24.